Na temelju članka 74. Statuta Sveučilišta u Splitu, te članka 42. i 112. Statuta Ekonomskog fakulteta u Splitu, Fakultetsko vijeće Ekonomskog fakulteta u Splitu na svojoj 16. sjednici održanoj dana 11. prosinca 2015. godine, donijelo je

**Pravilnik o izmjenama i dopunama Pravilnika**

**o organizaciji i izvođenju Poslijediplomskog sveučilišnog studija**

 **Ekonomije i poslovne ekonomije**

Članak 1.

U Pravilniku o organizaciji i izvođenju Poslijediplomskog sveučilišnog studija Ekonomije i poslovne ekonomije KLASA: 643-02/13-05/01, UR.BROJ: 2181-196-02-01-13-01 od 26. veljače 2013. godine, s izmjenama i dopunama KLASA: 643-02/14-05/01, UR.BROJ: 2181-196-20-01-14-01 od 20. svibnja 2014. godine (dalje u tekstu: Pravilnik), članak 6. mijenja se i glasi:

„Članak 6.

Poslijediplomski sveučilišni studij u punom trajanju definiran je trogodišnjim programom čijim završetkom se stječe najmanje 180 ECTS bodova.

Na poslijediplomskom sveučilišnom studiju može se studirati u statusu redovitog i izvanrednog studenta.

Rok završetka studija u statusu redovitog studenta je četiri (4) godine, a u statusu izvanrednog studenta šest (6) godina, računajući od dana upisa. U okviru ovih rokova, polaznici u statusu redovitog studenta u roku od tri (3) godine, a polaznici u statusu izvanrednog studenta u roku od četiri (4) godine, trebaju izvršiti sve obveze, osim prijave teme i obrane doktorskog rada.

Na obrazloženi pisani zahtjev studenta, radi opravdanih razloga može se odobriti mirovanje studija najduže u trajanju do 12 mjeseci i to jednom tijekom studija. Za vrijeme priznatog mirovanja studija student ne koristi studentska prava, odnosno ne izvršava studijske obveze, a rokovi iz stavka 3. ovog članka ne teku.

Vijeće studija iznimno može na prijedlog voditelja studija studentu produžiti rokove iz stavka 3. ovog članka za jednu (1) godinu.

Polaznik u statusu redovitog studenta koji u propisanom roku ne završi studij može temeljem odluke voditelja studija i uz dodatne financijske uvjete nastaviti studij u statusu izvanrednog studenta, a najdulje u trajanju razlike između trajanja studija u statusu izvanrednog i redovitog studenta.

Polaznik u statusu redovitog studenta upisuje program pojedine godine studija, a polaznik u statusu izvanrednog studenta upisuju čitav studijski program.

Polaznik u statusu redovitog i izvanrednog studenta koji ne uspije završiti poslijediplomski sveučilišni studij u rokovima predviđenim odredbama ovog članka i programom studija, gubi status studenta, briše se iz evidencije studenata poslijediplomskog sveučilišnog studija te nema pravo na povrat uplaćenih iznosa školarine.“

Članak 2.

Ovlašćuje se dekan za utvrđivanje pročišćenog teksta Pravilnika.

Članak 3.

Ovaj Pravilnik stupa na snagu osmog dana od dana objave na mrežnim stranicama Fakulteta.

DEKAN:

Prof. dr. sc. Željko Garača

KLASA: 643-02/15-05/03

UR.BROJ: 2181-196-02-01-15-01

Split, 11. prosinca 2015. godine